SKRIFTLIG FORESPØRGSEL E-0009/03

af Paulo Casaca (PSE) til Kommissionen

(16. januar 2003)

Om: Manglende objektivitet i Kommissionens undersøgelse vedrørende akvakultur

I skriftlig forespørgsel E-2675/02(1) blev det påpeget, at den industrielle akvakultur, der opdrætter rovfisk, i dag udgør den største trussel mod en bæredygtig udvikling af fiskeriet en holdning som underbygges i mange undersøgelser offentliggjort i forskellige fagtidsskrifter, f.eks. Nature, samt i udtalelser fra mange miljøorganisationer, som er let tilgængelige på internettet, men som Kommissionen tilsyneladende som den eneste ikke har kendskab til.

Til min forundring blev jeg i stedet for at modtage svar på mine spørgsmål præsenteret for en klodset, manipuleret version af mine egne udtalelser, hvor den konkrete henvisning til rovfisk som var den, der gav teksten mening var udeladt.

Derudover har Kommissionen vist sig ude af stand til at påtage sig sit ansvar, idet den som argument for ikke at foretage sig noget fremfører, at den ikke ligger inde med omfattende beviser for, at PCB-indholdet i laks er meget højt, til trods for at der foreligger alment tilgængelige, detaljerede oplysninger herom, og at jeg personligt har henvist til nogle af de mere kendte kilder til disse oplysninger.

Det er rent faktisk på mirakuløs vis lykkedes Kommissionen at udarbejde et dokument om akvakultur på 28 sider, som ikke indeholder en eneste konkret henvisning til de problemer, som det industrielle opdræt af rovfisk skaber for en bæredygtig udvikling af fiskeriet.

Mener Kommissionen ikke, at det er dens pligt at lægge forsigtighedsprincippet og en velafbalanceret og objektiv vurdering af de forskellige faktorer til grund for de strategiske politikker, den foreslår, frem for at propagandere for en fremgangsmåde, der kan bringe fiskeriets bæredygtighed i fare? Har Kommissionen gjort sig overvejelser om det ansvar, den påtager sig med en sådan holdning?

(1) EFT C 155 E af 3.7.2003, s. 40.

Svar afgivet på Kommissionens vegne af Franz Fischler

(25. februar 2003)

Som svar på den bekymring, som det ærede parlamentsmedlem giver udtryk for vedrørende presset på de vilde fiskebestande i forbindelse med produktionen af fiskemel til opdræt af kødædende fisk, gør Kommissionen opmærksom på, at den i sit svar på parlamentsmedlemmets skriftlige forespørgsel E-2675/02 nævnede Kommissionens strategi for bæredygtig udvikling af europæisk akvakultur(1) og andre specifikke tiltag, der iværksættes for at sikre bæredygtigheden for såvel akvakulturen og det fiskeri, der er leverandør til det industrielle opdræt. Det bør bemærkes, at europæisk akvakultur hovedsagelig er baseret på kødædende fiskearter (ørred, laks, havaborre, havrude, pighvar og stør), så strategien finder hovedsagelig, men ikke udelukkende, anvendelse på denne form for akvakultur.

Kommissionen er bevidst om det omfang, hvori europæisk akvakultur kan lægge pres på havmiljøet (navnlig på vilde fiskebestande og habitater), og har behandlet dette anliggende i den foreslåede strategi og sin mere omfattende politik vedrørende fiskeriforvaltning. På grundlag af de foreliggende videnskabelige data kan Kommissionen imidlertid ikke støtte det ærede medlems synspunkt om, at akvakultur udgør den største trussel mod den bæredygtige udvikling af fiskerisektoren.

Akvakulturproduktionen af kødædende fisk har været stadigt stigende, mens den årlige globale fiskemelsproduktion de seneste 15 år har ligget på et næsten konstant niveau på 6-7 mio. ton, undtagen i 1998 i El Niño-perioden, hvor der skete et fald i produktionen. Dette var muligt, da akvakulturen, efterhånden som den er vokset, har lagt beslag på en voksende andel af det fiskemel, som ellers traditionelt er blevet anvendt til foder for landdyr. Akvakulturens andel af fiskemel er steget fra 10 % i 1988 til 35 % i 1998.

Som Kommissionen rigtigt påpegede i sin meddelelse om fiskeopdræt(2), vil intensiveringen af dambrugsdriften i Asien betyde, at denne verdensdel tegner sig for ikke mindre end 70-80 % af verdens fiskeolieproduktion og mindst 50 % af fiskemelsproduktionen ved slutningen af dette årti, hvilket vil skabe problemer på udbudssiden. Da denne ressource er begrænset, er det yderst vigtigt at fortsætte forskningsindsatsen for at finde alternative proteinkilder ved sammensætningen af fiskefoder.

Efter Kommissionens opfattelse bør hovedvægten lægges på forskning med sigte på at finde alternative proteinkilder til fiskefoder for at muliggøre videreudvikling af opdræt af kødædende fisk og samtidig sikre et bæredygtigt industrifiskeri.

For så vidt angår indholdet af polychlorerede biphenyler (PCB) i laks, er Kommissionen bevidst om nødvendigheden af at begrænse menneskers udsættelse for PCB i fødevarer. Kommissionen har vedtaget en global tilgang med hensyn til dioxiner, furaner og PCB'er i fødevarer og foder. Siden den 1. juli 2002 har juridisk bindende grænseværdier for dioxiner og furaner fundet anvendelse på foder og fødevarer, herunder fisk og fiskerivarer. Disse grænseværdier vil blive taget op til revision senest den 31. december 2004 med henblik på at indarbejde dioxinlignende PCB'er i de niveauer, der skal fastlægges. For så vidt angår ikke-dioxinlignende PCB'er, foretages der for øjeblikket en risikovurdering, idet der tages hensyn til de nyeste toksikologiske oplysninger. På grund af risikovurderingens meget komplekse og omfattende karakter samarbejder Kommissionen tæt med andre internationale officielle organisationer

som f.eks. Verdenssundhedsorganisationen (WHO) i forbindelse med udarbejdelsen af vurderingen. Der sker løbende kontrol af forekomsten af ikke-dioxinlignende PCB'er i foder og fødevarer, herunder i fisk og fiskerivarer, og de indsamlede oplysninger stilles til rådighed for udarbejdelsen af risikovurderingen. Oplysningerne vil desuden blive anvendt som udgangspunkt for fastlæggelsen af, hvilke fællesskabsforanstaltninger vil være mest passende at iværksætte for at reducere forekomsten af PCB'er i foder og fødevarer.

(1) Meddelelse fra Kommissionen til Rådet og Europa-Parlamentet: En strategi for bæredygtig udvikling af europæisk akvakultur KOM(2002) 511 endelig udg.

(2) Meddelelse fra Kommissionen til Rådet og Europa-Parlamentet: En strategi for bæredygtig udvikling af europæisk akvakultur KOM(2002) 511 endelig udg.